
Text rozhodnutia
Súd: Krajský súd Bratislava Spisová značka: 11CoP/227/2021 Identifikačné číslo súdneho spisu: 1621200780 Dátum vydania rozhodnutia: 26. 07. 2021 Meno a priezvisko sudcu, VSÚ: Mgr. Alena Čakváriová ECLI: ECLI:SK:KSBA:2021:1621200780.2 Uznesenie Krajský súd v Bratislave, v senáte zloženom z predsedníčky senátu Mgr. Aleny Čakváriovej a členiek senátu Mgr. Patrície Železníkovej a JUDr. Blanky Podmajerskej, vo veci starostlivosti o maloleté deti: L. V., nar. XX.XX.XXXX a Q. V., nar. XX.XX.XXXX, zastúpené kolíznym opatrovníkom Úradom práce, sociálnych vecí a rodiny Malacky, so sídlom Záhorícka 2942/60A, Malacky, deti rodičov: matka - F. V., nar. XX.XX.XXXX a otec - K. V., nar. XX.XX.XXXX, obaja bytom G., o návrhu otca na nariadenie neodkladného opatrenia, na odvolanie otca proti uzneseniu Okresného súdu Malacky zo dňa 06.04.2021, č.k. 9P/36/2021-15, takto r o z h o d o l : Konanie sa z a s t a v u j e. Z r u š u j e sa uznesenie Okresného súdu Malacky zo dňa 06.04.2021, č.k. 9P/36/2021-15. Žiaden z účastníkov nemá nárok na náhradu trov konania. o d ô v o d n e n i e : 1. Okresný súd Malacky uznesením zo dňa 06.04.2021, č.k. 9P/36/2021-15, zamietol návrh otca na nariadenie neodkladného opatrenia, ktorým žiadal dočasne zveriť maloleté deti L., nar. XX.XX.XXXX a Q. V., nar. XX.XX.XXXX, do jeho osobnej starostlivosti a upraviť styk maloletých s matkou. Žiadnemu z účastníkov nepriznal nárok na náhradu trov konania. 2. Proti rozhodnutiu podal dňa 20.04.2021 otec odvolanie, ktorým žiadal o úpravu styku s maloletými deťmi a prejednanie aj otázky výživného. 3. Dňa 01.06.2021 otec doručil súdu prvej inštancie oznámenie, že návrh na nariadenie neodkladného opatrenia berie späť. 4. Odvolací súd preskúmal vec, v ktorej nie je viazaný rozsahom a dôvodmi odvolania podľa § 65 zák. č. 161/2015 Z.z. Civilný mimosporový poriadok (ďalej len CMP), bez nariadenia odvolacieho pojednávania podľa § 378 ods. 1, § 219 ods. 1 zák. č. 160/2015 Z.z. Civilný sporový poriadok (ďalej len CSP), a dospel k záveru, že uznesenie Okresného súdu Malacky zo dňa 06.04.2021 je potrebné zrušiť a konanie zastaviť. 5. Podľa § 2 ods. 1 CMP, na konania podľa tohto zákona sa použijú ustanovenia zákona č. 160/2015 Z.z. Civilného sporového poriadku, ak tento zákon neustanovuje inak. 6. Podľa § 144 CSP, žalobca môže vziať žalobu späť. 7. Podľa § 145 ods. 1 CSP, ak je žaloba vzatá späť celkom, súd konanie zastaví. 8. Podľa § 369 ods. 2 CSP, ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. 9. V danej veci otec pred rozhodnutím odvolacieho súdu vzal podaný návrh na nariadenie neodkladného opatrenia späť, preto odvolací súd rešpektujúc jeho dispozičné právo nakladať s podaným odvolaním, konanie podľa ust. § 2 ods. 1 CMP v spojení s § 145 ods. 1 CSP zastavil. 10. Vzhľadom na späť vzatie návrhu na nariadenie neodkladného opatrenia, vznikla potreba zrušenia uznesenia súdu prvej inštancie zo dňa 06.04.2021, č.k. 9P/36/2021-15 v súlade s ust. § 389 ods. 1 písm. d/ CSP. 11. O trovách konania rozhodol v zmysle § 52 CMP. 12. Odvolací súd prijal rozhodnutie jednomyseľne, pomerom hlasov 3:0 (§ 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2021:1621200780.2 (dáta aktuálne k 13. 11. 2026). Záväzné je znenie zverejnené súdom.




